L 2/10
RO
Jurnalul Oficial al Uniunii Europene
4.1.2023
(6)
La 23 martie 2022, autoritatea a adoptat un aviz științific intitulat „Siguranța pulberii parțial degresate de Acheta domesticus (greier de casă) sub formă integrală ca aliment nou în temeiul Regulamentului (UE) 2015/2283” (9), în conformitate cu articolul 11 din Regulamentul (UE) 2015/2283.
(7)
În avizul său științific, autoritatea a concluzionat că pulberea parțial degresată de Acheta domesticus (greier de casă) este sigură în condițiile de utilizare și la nivelurile de utilizare propuse.
Prin urmare, avizul științific respectiv oferă suficiente motive pentru a se stabili că pulberea parțial degresată de Acheta domesticus (greier de casă), atunci când este folosită în pâine și chifle multicereale, biscuiți crocanți și grisine, batoane de cereale, preamestecuri uscate pentru produse de panificație, biscuiți, produse uscate pe bază de paste făinoase umplute și neumplute, sosuri, produse prelucrate din cartofi, preparate pe bază de plante leguminoase și legume, pizza, produse pe bază de paste făinoase, zer praf, înlocuitori de carne, supe și supe concentrate sau praf de supe, gustări pe bază de făină de porumb, băuturi asemănătoare berii, produse de cofetărie din ciocolată, fructe nucifere și semințe oleaginoase, gustări, altele decât chipsuri, și preparate din carne, destinate populației generale, îndeplinește condițiile de introducere pe piață în conformitate cu articolul 12 alineatul (1) din Regulamentul (UE) 2015/2283.
(8)
Pe baza unor dovezi publicate limitate privind alergiile alimentare asociate insectelor în general, care au corelat în mod echivoc consumul de Acheta domesticus cu câteva evenimente anafilactice, și pe baza dovezilor care demonstrează că Acheta domesticus conține câteva proteine potențial alergenice, autoritatea a concluzionat în aviz că consumul acestui aliment nou poate genera sensibilizare la proteinele de Acheta domesticus.
Autoritatea a recomandat efectuarea unor cercetări suplimentare cu privire la caracterul alergen al Acheta domesticus.
(9)
Pentru a da curs recomandării autorității, Comisia explorează în prezent modalități de efectuare a cercetărilor necesare cu privire la caracterul alergen al Acheta domesticus.
Până la evaluarea de către autoritate a datelor generate de cercetări și având în vedere că, până în prezent, dovezile care leagă în mod direct consumul de Acheta domesticus de cazurile de sensibilizare primară și de alergii nu sunt concludente, Comisia consideră că nu trebuie să se includă în lista Uniunii cu alimente noi autorizate vreo cerință specifică de etichetare privind potențialul Acheta domesticus de a cauza sensibilizare primară.
(10)
Autoritatea a considerat, de asemenea, în avizul său că consumul de pulbere parțial degresată de Acheta domesticus (greier de casă) poate provoca reacții alergice la persoanele alergice la crustacee, moluște și acarieni.
Mai mult, autoritatea a remarcat faptul că acest aliment nou poate conține alergeni suplimentari în cazul în care alergenii respectivi sunt prezenți în hrana insectelor.
Prin urmare, este adecvat ca produsele alimentare care conțin pulbere parțial degresată de Acheta domesticus (greier de casă) să fie etichetate în mod corespunzător, în conformitate cu articolul 9 din Regulamentul (UE) 2015/2283.
(11)
În avizul său științific, autoritatea a remarcat, de asemenea, că concluzia sa privind siguranța pulberii parțial degresate de Acheta domesticus (greier de casă) s-a bazat pe studiile și datele științifice privind descrierea detaliată a procesului de producție, rezultatele analizelor componentelor majore, datele analitice privind contaminanții, rezultatele studiilor de stabilitate, datele analitice privind parametrii microbiologici și rezultatele studiilor de digestibilitate a proteinelor, fără de care nu ar fi putut evalua alimentul nou și nu ar fi putut ajunge la respectiva concluzie.
(12)
Comisia a cerut solicitantului clarificări suplimentare cu privire la justificarea oferită referitor la revendicarea dreptului de proprietate asupra studiilor și datelor științifice respective și să clarifice afirmația cu privire la dreptul exclusiv de a face trimitere la acestea, în conformitate cu articolul 26 alineatul (2) litera (b) din Regulamentul (UE) 2015/2283.
(13)
Solicitantul a declarat că, la momentul depunerii cererii, deținea în temeiul legislației naționale drepturi de proprietate și drepturi exclusive de a face trimiteri la studiile și datele științifice privind descrierea detaliată a procesului de producție, rezultatele analizelor componentelor majore, datele analitice privind contaminanții, rezultatele studiilor de stabilitate, datele analitice privind parametrii microbiologici și rezultatele studiilor de digestibilitate a proteinelor, și că părțile terțe nu pot accesa, utiliza sau face trimitere în mod legal la respectivele studii și date.
(9) EFSA Journal 2022;20(5):7258.